Kristian Pihl Lorentzen (V), 2014-05-28:
I januar 2009 blev der indgået en bred trafikpolitisk aftale benævnt »En grøn transportpolitik«.
En af målsætningerne i den aftale var, at danskerne skal køre dobbelt så meget i tog i 2030 i forhold til 2010.
Glædeligvis er vi kommet i fuld gang med at indfri denne ambitiøse målsætning.
Flere og flere passagerer vil med toget, ikke mindst i pendlerregionen Sjælland strømmer passagerne ind i togene.
Desuden er der siden 2009 truffet politiske beslutninger om gigantiske investeringer i jernbanen.
Det vil passagererne komme til at mærke de positive effekter af i de kommende år.
Ja, faktisk er investeringerne i jernbanen så store, at der er mange, der med rette efterhånden efterlyser vejinvesteringer, men det er en helt anden sag, vi kan tage ved en anden lejlighed.
Men uden pålideligt rullende materiel går det ikke.
Problemerne med DSB's skandaleramte italienske IC4- og IC2-tog, der blev besluttet anskaffet tilbage i 1999 af den daværende SR-regering og venstrefløjen – man kunne derfor også lidt drillende kalde dem SR-togene – har haft en stor negativ effekt på togdriften, og de har været årsag til meget stor frustration for passagererne.
En desperat opgradering har kostet oceaner af penge, og desværre må vi konstatere, at problemerne langtfra er overvundet.
Senest er det kommet frem, at der allerede i 2010 blev konstateret revner i aksellejerne på IC4.
Det blev godt nok hemmeligholdt af DSB, men problemet forsvandt jo ikke af den grund.
Desuden er der voldsomme problemer med togcomputerne på IC4, og det kan ikke undre, at tilliden til IC4 som et pålideligt tog efterhånden kan ligge på spidsen af en knappenål.
DSB's nuværende omfattende trafikkontrakt udløber med udgangen af 2014.
Det er derfor på høje tid, at vi får lavet en politisk aftale med pejlemærker for fremtidens togdrift som grundlag for næste DSB-kontrakt samt udbud af dele af togdriften i de kommende år.
Et helt centralt element bag de beslutninger er naturligvis en robust materielplan, der skal sikre en pålidelig og effektiv drift, med andre ord sikre overholdelse af det løfte, der er afgivet i køreplanen.
Trods de allerede trufne beslutninger om elektrificering af banen er det en realitet, at vi frem mod 2025 fortsat er nødt til at basere en stor del af togdriften på dieselmateriel.
I Venstre er vi stærkt skeptiske over for, at DSB tilsyneladende fortsat satser på AnsaldoBredatogene som grundstamme i driften på kort sigt.
Ministeren nævnte vist, at helt op til 75 pct. af IC4-togene skal opgraderes og ud at køre.
Det synes vi er dybt bekymrende for passagererne, der har krav på tog til tiden, men det er også dybt bekymrende for skatteyderne, der kommer til at smide endnu flere gode penge efter dårlige.
På denne baggrund vil vi kraftigt opfordre transportministeren til, at der udarbejdes en alternativ materielplan – en plan, hvori der indgår en trinvis udfasning af IC4-togene startende med det samme.
Vi kan ikke forsvare at basere togdriften frem mod 2025 på disse skrantende tog.
Vi må finde veje til at lukke hullet efter IC4 med pålideligt materiel, specielt set i lyset af den forventede stigning i antallet af passagerer i de kommende 15 år.
Ud over at lave en robust materielplan dækkende de næste 10 år er vi selvfølgelig nødt til at sikre sammenhæng med den eltogsæra, der for alvor starter i 2025.
Her skal vi satse – og der er vi helt enige med ministeren – på køb af velafprøvede og driftsikre tog.
Vi skal aldrig mere have eksperimenter af IC4-typen.
Lad os få lavet en sammenhængende robust materielstrategi for jernbanen på kort og lang sigt, og lad os få lavet en plan for afvikling af de italienske skandaletog på en måde, der er så lempelig som mulig for både passagererne og skatteyderne.
Jeg håber virkelig på, at regeringen har viljen til at tage fat på den del.
Venstre er klar til at påtage sig en del af ansvaret for oprydningen efter IC4.
Vi håber, at de røde partier, der i 1999 gennemtrumfede det skæbnesvangre køb af IC4, også er klar til at rydde op.
Forslag til vedtagelse »Folketinget konstaterer, at materielsituationen på jernbanen frem til 2025 må forudses at blive utilfredsstillende på grund af vedvarende problemer med upålidelige IC4-/IC2-tog.
Der er behov for en samlet, robust materielplan dækkende perioden 2015-2025 for togsæt, lokomotiver og vogne.
Det primære formål med materielplanen er at sikre passagererne en stabil togdrift og undgå yderligere tab af penge.
Endvidere er der behov for en langsigtet materielstrategi dækkende perioden efter 2025, hvor eldrevne tog for alvor kommer på banen.
Planen skal udarbejdes med inddragelse af den fornødne eksterne ekspertbistand og tage højde for den forventede kraftige vækst i antallet af passagerer frem mod 2030.
Endvidere skal planen tage udgangspunkt i en snarlig trinvis udfasning af IC4-/IC2-togene, der – trods store omkostninger til opgradering – forventeligt ikke kommer til at spille en fremtrædende rolle som pålidelige tog i hverken fjern- eller regionaltrafikken.«